b'\n_START_ARTICLE_\nKerkyra\n_START_PARAGRAPH_\nKerkyra (gr. \xce\x9a\xce\xad\xcf\x81\xce\xba\xcf\x85\xcf\x81\xce\xb1\xc2\xa0= K\xc3\xa9rkyra, senov\xc4\x97s graik\xc5\xb3: \xce\x9a\xce\xad\xcf\x81\xce\xba\xcf\x85\xcf\x81\xce\xb1 arba \xce\x9a\xcf\x8c\xcf\x81\xce\xba\xcf\x85\xcf\x81\xce\xb1; lot. Corcyra, it. Corf\xc3\xb9) yra Graikijos sala Jonijos j\xc5\xabroje. Tai antra pagal dyd\xc4\xaf Jonijos sala. Plotas 592,9\xc2\xa0km\xc2\xb2. Gyventoj\xc5\xb3 skai\xc4\x8dius\xc2\xa0\xe2\x80\x93 107,9 t\xc5\xabkst. (2001\xc2\xa0m.). Sala kalnuota, auk\xc5\xa1\xc4\x8diausia vieta\xc2\xa0\xe2\x80\x93 Pandokratoro kalnas (906 m)._NEWLINE_Svarbiausias miestas irgi vadinamas Kerkyra. \xc4\x8cia \xc4\xafsik\xc5\xabr\xc4\x99s Jonijos universitetas._NEWLINE_Kerkyra labai stipriai susijusi su Graikijos istorija ir mitologija. Kerkyros pavadinimas susij\xc4\x99s su dviem stipriais vandens simboliais: Poseidonu, j\xc5\xabr\xc5\xb3 dievu, ir Asopu, svarbia Graikijos \xc5\xbeemynin\xc4\x97s dalies upe. Pagal mit\xc4\x85, Poseidonas \xc4\xafsimyl\xc4\x97jo Korkyr\xc4\x85, Asopo ir upi\xc5\xb3 nimfos Metop\xc4\x97s dukr\xc4\x85 ir pagrob\xc4\x97 j\xc4\x85 kaip buvo \xc4\xafprasta tarp to meto diev\xc5\xb3 (pats Dzeusas irgi buvo serijinis grobikas). Poseidonas nugabeno j\xc4\x85 \xc4\xaf bevard\xc4\x99 sal\xc4\x85 ir ja pasim\xc4\x97gav\xc4\x99s pavadino sal\xc4\x85 Korkyros vardu, kuris po kurio laiko pavirto \xc4\xaf Kerkyr\xc4\x85. Jie susilauk\xc4\x97 vaiko Fajakso, kurio vardu pavadinti salos gyventojai. Sala patyr\xc4\x97 daugyb\xc4\x99 m\xc5\xab\xc5\xa1i\xc5\xb3 ir u\xc5\xbekariavim\xc5\xb3, kol 1864\xc2\xa0m. buvo prijungta prie Graikijos karalyst\xc4\x97s. \xc5\xa0i\xc5\xb3 kov\xc5\xb3 palikimas yra pilys, pastatytos strategin\xc4\x97se salos vietose. Dvi tokios pilys supa sostin\xc4\x99, kuri yra vienintelis Graikijos miestas, apsuptas tokiu b\xc5\xabdu. Tad Kerkyros miestas buvo Graikijos vyriausyb\xc4\x97s paskelbtas Kastropolis (Pili\xc5\xb3 miestu). 2007\xc2\xa0m. Senamiestis buvo \xc4\xaftrauktas \xc4\xaf Pasaulio paveldo s\xc4\x85ra\xc5\xa1\xc4\x85 po ICOMOS rekomendacijos.\n_START_SECTION_\nEkonomika\n_START_PARAGRAPH_\nKerkyra apsodinta alyvuogi\xc5\xb3 girait\xc4\x97mis ir vynuogynais, i\xc5\xa1 kuri\xc5\xb3 nuo Antikos laik\xc5\xb3 gaunamos alyvuog\xc4\x97s ir vynas. Pagrindin\xc4\x97s Kerkyros vynuogi\xc5\xb3 r\xc5\xab\xc5\xa1ys, naudojamos vynui, yra vietin\xc4\x97s baltos Kakotr\xc3\xbdg\xc4\x93s ir raudonos Petrok\xc3\xb3ritho, Kefalonijos baltos Rob\xc3\xb3la, Eg\xc4\x97jo Mosch\xc3\xa1to (baltasis muskatas), Achajos Mavrod\xc3\xa1phn\xc4\x93 ir kitos._NEWLINE_Kerkyroje taip pat gaminami gyvulin\xc4\x97s kilm\xc4\x97s produktai Corfiote gravi\xc3\xa9ra ir Kerkyros s\xc5\xabris, \xe2\x80\x9eKerkyros sviestas\xe2\x80\x9c (Bo\xc3\xbatyro Kerk\xc3\xbdras), prieskoningas kepimo ir virimo sviestas, pagamintas i\xc5\xa1 avies pieno, ir no\xc3\xbamboulo salamis i\xc5\xa1 kiaulienos ir lydyt\xc5\xb3 kiaul\xc4\x97s tauk\xc5\xb3, pagardintas apelsin\xc5\xb3 \xc5\xbeievel\xc4\x97mis, raudon\xc4\x97liu, \xc4\x8diobreliu ir kitomis aromatingomis \xc5\xbeolel\xc4\x97mis, taip pat naudojamomis r\xc5\xabkant de\xc5\xa1ras._NEWLINE_Kerkyra tapo u\xc5\xbesukamu uostu ir turi gan didel\xc4\x99 prekyb\xc4\x85 alyvuogi\xc5\xb3 aliejumi. Anks\xc4\x8diau sala eksportuodavo daug vietini\xc5\xb3 citron\xc5\xb3.'